62000CC0450_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Komissio on nostanut Luxemburgin suurherttuakuntaa vastaan jäsenyysvelvoitteiden noudattamatta jättämistä koskevan kanteen, koska se ei ole saattanut ajoissa osaksi kansallista lainsäädäntöään yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY.
2. Direktiivin 95/46/EY 32 artiklan 1 kohdan ensimmäisen alakohdan mukaan jäsenvaltioiden on saatettava tämän direktiivin soveltamiseksi tarvittavat lait, asetukset ja hallinnolliset määräykset voimaan viimeistään kolmen vuoden kuluttua sen hyväksymisestä. Määräajan päättyessä 24.10.1998 Luxemburgin suurherttuakunta ei ollut vielä ilmoittanut komissiolle toimenpiteistä direktiivin saattamiseksi osaksi Luxemburgin oikeutta. Tämän vuoksi komissio aloitti jäsenyysvelvoitteiden noudattamatta jättämistä koskevan menettelyn lähettämällä 18.12.1998 päivätyn virallisen huomautuksen. Viralliseen huomautukseen ei vastattu. Tästä syystä komissio lähetti 26.8.1999 Luxemburgin suurherttuakunnalle perustellun lausunnon, jossa se asetti sille kahden kuukauden määräajan. Luxemburgin hallitus ilmoitti 27.10.1999 päivätyssä kirjeessään aloittaneensa lainvalmistelumenettelyn, mutta hallituksen vaihduttua vuonna 1999 lain käsittely oli viivästynyt.
3. Komissio nosti 5.12.2000 päivätyllä kannekirjelmällään, joka rekisteröitiin yhteisöjen tuomioistuimessa 7.12.2000, kanteen direktiivin 95/46/EY täytäntöönpanon viivästymisestä.
4. Luxemburgin hallitus väittää yhteisöjen tuomioistuimessa, ettei lainvalmistelumenettelyä ole edelleenkään saatu päätökseen. Viivästykset johtuvat uudesta ministeriöiden välisestä toimivallanjaosta hallituksen vaihduttua vuonna 1999.
5. Komissio vaatii, että yhteisöjen tuomioistuin
1) toteaa, että Luxemburgin suurherttuakunta ei ole noudattanut yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY 32 artiklan mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä mukaan lukien mahdolliset sanktiot
2) velvoittaa Luxemburgin suurherttuakunnan korvaamaan oikeudenkäyntikulut.
6. Luxemburgin hallitus vaatii, että
- kanne hylätään
- ja toissijaisesti, että asian käsittelyä lykätään.
7. Vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se on perustellussa lausunnossa asetetun määräajan päättyessä. Perustellussa lausunnossa, joka annettiin 26.8.1999, asetettu kahden kuukauden määräaika alkoi kulua lausunnon tiedoksiantamisesta. Määräaika päättyi ilman, että Luxemburgin hallitus olisi vastannut komission perusteltuun lausuntoon.
8. Yhteisöjen tuomioistuimen vakiintuneesta oikeuskäytännöstä seuraa myös, että jäsenvaltio ei voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole noudattanut direktiivissä säädettyjä velvoitteita ja määräaikoja eikä siis myöskään sitä, ettei se ole saattanut direktiiviä ajoissa osaksi kansallista oikeusjärjestystään. Tämän vuoksi ehdotan, että koska perustellussa lausunnossa asetetun määräajan päättyessä kansallista oikeutta ei ollut vielä muutettu direktiivin 95/46/EY mukaiseksi, Luxemburgin suurherttuakunnan katsotaan kanteen mukaisesti jättäneen noudattamatta jäsenyysvelvoitteitaan.
9. Oikeudenkäyntikuluista on määrättävä työjärjestyksen 69 artiklan toisen kohdan mukaisesti.
Ratkaisuehdotus
10. Ehdotan, että asia ratkaistaan seuraavasti:
1) Luxemburgin suurherttuakunnan todetaan jättäneen noudattamatta yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY 32 artiklan mukaisia velvoitteitaan, koska se ei ole antanut säädetyssä määräajassa tämän direktiivin noudattamisen edellyttämiä lakeja, asetuksia ja hallinnollisia määräyksiä mukaan lukien mahdolliset sanktiot.
2) Luxemburgin suurherttuakunta velvoitetaan korvaamaan oikeudenkäyntikulut.